સુરત શહેરમાંથી પસાર થતી અને સુરતના લોકોની જીવાદોરી સમાન તાપી નદીમાં જળકુંભીની સમસ્યાને નાથવા માટે સુરત મહાનગર પાલિકા દ્વારા ઘણા પ્રયત્નો હાથ ધરવામાં આવે છે પરંતુ જળકુંભી દૂર થવાનું નામ જ નથી લેતી. તંત્ર દ્વારા 6 મહિના પહેલા વિયરકમ કોઝવેમાંથી 20 હજાર ઘનમીટરથી વધુ જળકુંભી કાઢવામાં આવી હતી. જળકુંભીનો નિકાલ કર્યા પછીના થોડા સમયમાં જ તાપી નદીમાં જળકુંભીનું પ્રમાણ વધવા લાગ્યું હતું. અત્યારે તાપી નદીમાં જળકુંભી એટલી હદે વધી છે કે સુરતના સરથાણા વિસ્તારના તાપીના કિનારાથી અશ્વિનીકુમાર, કતારગામ વોટર વર્કસ અને રાંદેર ઈન્ટેકવેલથી કોઝ-વે સુધી તાપી નદીમાં પાણી નહીં પણ બંને કાંઠે જળકુંભીના થર જામેલા જોવા મળે છે.